Верасень
*Клаўдзія Каліна*

Месяц Верасень багаты — у яго залатыя шаты[[1]](#footnote-1). Ходзіць ён па зямлі і дорыць ёй свае багацці.

Зайшоў Верасень у сады цяністыя, атрос ігрушы залацістыя. Асыпаў з яблынь духмяныя антонаўкі, чырвоныя крамяныя[[2]](#footnote-2) малінаўкі, захінуў[[3]](#footnote-3) туманамі слівы сінія…

Выйшаў у поле, наставіў мяхоў бульбы, на лузе склаў у копы траву і падаўся ў лес.

Ідзе Верасень лесам, прыбірае дрэвы ў дарагія ўборы: бярэзінку — у золата, асіну — у чырвань, на дубы навесіў медны ўбор. Не забыўся і пра каліну ды рабіну, прыхарашыў іх пацеркамі чырвонымі. Пад пянёчкі ды пад кусточкі пасадзіў грыбочкі…

Азірнуўся Верасень, паглядзеў навокал: гарыць-палае асенні лес! Вось толькі ўнізе трава сухая і пажоўклая. Няма красак, адцвілі за лета.

Страсянуў Верасень з дрэў буйную расу — і дзіва! Упалі да камлёў[[4]](#footnote-4) зялёных сосен ды залатых бяроз драбнюткія званочкі! Зацвілі верасы! Загулі, зазванілі званочкі! Клічуць дзяцей у школу.

Багаты месяц Верасень, багаты! Ён падараваў зямлі пышныя шаты. Насыпаў поўныя засекі[[5]](#footnote-5) збожжа. Адзеў у золата лясы і расквеціў верасы.

Таму і завуць яго Верасень.

1. *Ша́ты* — покрыва з лісця, са снегу. [↑](#footnote-ref-1)
2. *Крамя́ны* — цвёрды, сакавіты. [↑](#footnote-ref-2)
3. *Захіну́ў* — прыкрыў. [↑](#footnote-ref-3)
4. *Каме́ль* — ніжняя, патоўшчаная частка дрэва. [↑](#footnote-ref-4)
5. *Засе́кі* — адгароджанае месца для захавання збожжа. [↑](#footnote-ref-5)